  Майя Бывальцева Удмуртилэн тӧроезлэсь ФАП пуктыны но калыккуспо фестивале ветлыны юрттэт куризы. Элькунын улӥсьёс сыӵе куронъёсын Александр Соловьёвлы вазиськизы 5-тӥ толсуре ортчем приёмын. Пичи Пурга ёросысь «Уром» муниципал кылдытэтлэн кивалтӥсез Пётр Коровин улосвыл тӧролы вераз, соослы Эгра гуртэ фельдшер-акушер пункт кулэ шуыса. Алиез юртсы пулэсь лэсьтэмын, гурен эстӥське, вуэз но чагыр эстӥськонэз ӧвӧл. Гуртын 325 адями улэ, улӥсьёслэн лыдзы йылэ, гурт азинске, соин ик выль ФАП-лы кулэяськон кылдӥз. Со сяна, отчы 3 иськем котырысь гуртъёсысь но калык ветлэ. Соловьёв тупамон инты быръён борды али ик басьтӥськыны куриз но, Эгра гуртын фельдшер-акушер пункт пуктонэз чакланы курыса, лэсьтӥськонъя министерствое вазиськыны оскытӥз. Улосвыл кивалтӥсь доры вазиськонэн вуиз Ижкарын улӥсь сӧсыр пиосмурт. Солы бызьылон тӥрлык кулэ. Ринат Якупов бызьылэ, следж-хоккеен шудонъя егитъёслэн командаязы пыриське. «Тӥрлык луоз. Со вань ни. Выль ӧвӧл, но туж умой на», — вераз улосвыл кивалтӥсь но пусйиз, кӧня нунал ӵоже сое вуттозы. Пумиськонэ лыктӥз лулчеберетъя элькун колледжысь дышетӥсь Наталья Сударикова. Со эктонъя «Сундучок» ансамбль кылдытӥз. Коллектив Россиын кӧня ке данъетъёс басьтӥз ни, али сое Санкт-Петербурге «На берегах Невы» калыккуспо фестивале пыриськыны ӧтизы. Отчы 19 адямиез нуыны 400 сюрс манет кулэ. Анай-атайёс 300 сюрс манет люказы, эшшо 100 сюрс манет шедьтыны куронэн кивалтӥсьсы Александр Соловьёвлы вазиськиз. Элькунлэн тӧроез оскытӥз, эктӥсьёслы коньдон висъямын луоз шуыса. Тодэ вайытом, бырйисьёсын пумиськонъёсты «Единая Россия» партилэн котырес дырпусэзлы сӥзизы. Приёмъёс ортчытозы Россилэн Кун Думаысьтыз депутатъёс, Россиысь Федераци Кенешлэн ёзчиосыз но партилэн мукет ёзчиосыз. 1-тӥ толсуре калыкен пумиськон ортчытӥз Удмуртиысь кивалтэтлэн тӧроез Виктор Савельев. Тегъёс: Мерлык Лулчеберет Ижкар Удмуртия ЕдинаяРоссия АлександрСоловьёв сӧсыръёс ФАП-ёс  